പാലത്തിന്റെ അപ്രോച്ച് റോഡില് വിള്ളല്, വശങ്ങള് ഇടിയുന്നു ചാമക്കട പുകയില പണ്ടകശാല പുതിയ പാലത്തിനു ഭീഷണി കൊല്ലം: ഇടിവെട്ടേറ്റവനെ പാമ്ബുകടിച്ചത് പോലെയുള്ള അവസ്ഥയാണ് ചാമക്കട കമ്ബോളത്തിന്. കല്ലുപാലം നിര്മ്മാണം രണ്ടുവര്ഷമായി ഇഴഞ്ഞു നീങ്ങുന്നതിനാല് പ്രദേശത്തെ വ്യാപാരമേഖല കടുത്ത പ്രതിസന്ധി നേരിടുന്നതിനിടെയാണ് കല്ലുപാലത്തിന് സമീപത്തുള്ള ചാമക്കട പുകയില പണ്ടകശാല പുതിയ പാലത്തിന്റെ അപ്രോച്ച് റോഡ് തകര്ന്നത്. മുളക്കട ഭാഗത്ത് റോഡ് ഇടിഞ്ഞുതാഴുകയും വിള്ളലുകള് രൂപപ്പെടുകയും ചെയ്തു. ലക്ഷ്മിനട ഭാഗത്തുനിന്ന് കമ്ബോളത്തിലേക്കും ചിന്നക്കടയിലേക്കും എത്താനുള്ള എളുപ്പമാര്ഗം കൂടിയാണ് ഈ പാലം. കൊല്ലം തോടിന്റെ നവീകരണവുമായി ബന്ധപ്പെട്ട് ആഴം കൂട്ടിയതിനെ തുടര്ന്ന് തീരങ്ങളില് മണ്ണിടിച്ചില് ഉണ്ടാകുമെന്ന് വിദഗ്ദ്ധര് മുന്നറിയിപ്പ് നല്കിയിരുന്നു. സംരക്ഷണ ഭിത്തി കെട്ടുമെന്ന് അധികൃതര് വാഗ്ദാനം ചെയ്തെങ്കിലും നടപടികളൊന്നുമുണ്ടായില്ല. മഴ കനത്തതോടെ കുത്തിയൊലിക്കുന്ന വെള്ളം കൊല്ലം തോട്ടിലേക്കാണ് ഒഴുകുന്നത്. പാലത്തിനും റോഡിനും ഇടയിലൂടെ വെള്ളം ഒഴുകുന്നതിനാല് അപ്രോച്ച് റോഡിന്റെ അടിവശത്തെ മണ്ണുകൂടി ഒഴുകിമാറുന്നുണ്ട്. തുടര്ന്നാണ് റോഡ് ഇടിഞ്ഞു താഴാന് തുടങ്ങിയത്. വശങ്ങള് ഇടിഞ്ഞുതാഴുന്നതിനൊപ്പം റോഡില് വിള്ളലുകളും ഉണ്ടായിട്ടുണ്ട്. അടിവശത്തെ മണ്ണ് ഒലിച്ചുമാറുന്നതിന്റെ സൂചനയാണ് വിള്ളലുകള്ക്ക് പ്രധാന കാരണമായി വിദഗ്ദ്ധര് ചൂണ്ടിക്കാട്ടുന്നത്. റോഡിലുണ്ടായ വിള്ളലുകളും പാലത്തിന് സമീപത്തെ ഇടിഞ്ഞു താഴലും ഗൗരവമായി കണ്ട് അധികൃതര് നടപടി സ്വീകരിക്കണമെന്നാണ് നാട്ടുകാരും വ്യാപാരികളും ആവശ്യപ്പെടുന്നത്. പാലത്തിനും ഭീഷണി റോഡ് സംരക്ഷണ നടപടികള് സ്വീകരിച്ചില്ലെങ്കില് സമീപ ഭാവിയില് പാലത്തിനും കേടുപാടുകള് ഉണ്ടാകാന് സാദ്ധ്യതയുണ്ട്. സംരക്ഷണ ഭിത്തി നിര്മ്മിക്കുന്നതു വരെ റോഡ് സംരക്ഷിക്കാന് താത്കാലിക സംവിധാനമെങ്കിലും സ്വീകരിക്കാന് നഗരസഭയും വകുപ്പ് അധികൃതരും അടിയന്തര നടപടികള് സ്വീകരിക്കണമെന്നാണ് ആവശ്യം. കല്ലുപാലം നിര്മ്മാണം ഇഴഞ്ഞു നീങ്ങുന്നതിനിടെ വ്യാപാരികള്ക്ക് മറ്റൊരു പ്രതിസന്ധി ആയിരിക്കുകയാണ് പുതിയ പാലത്തിന്റെ അപ്രോച്ച് റോഡിനുണ്ടായ നാശം. എത്രയും പെട്ടന്ന് പരിഹാരം കണ്ടെത്തണമെന്നാണ് ഞങ്ങള്ക്ക് അധികൃതരോട് അപേക്ഷിക്കാനുള്ളത് പ്രദേശത്തെ വ്യാപാരികള്